CELEX: 32018R1638
Language: ro
Date: 2018-07-13 00:00:00
Title: Regulamentul delegat (UE) 2018/1638 al Comisiei din 13 iulie 2018 de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează în detaliu modalitățile prin care să se asigure caracterul adecvat și verificabil al datelor de intrare, precum și procedurile interne de supraveghere și verificare pe care administratorul unui indice de referință critic sau semnificativ trebuie să se asigure că le instituie un contribuitor în cazul în care datele de intrare sunt furnizate de o funcție de front office (Text cu relevanță pentru SEE.)

5.11.2018   
               
               
                  RO
               
               
                  Jurnalul Oficial al Uniunii Europene
               
               
                  L 274/6
               
            
         REGULAMENTUL DELEGAT (UE) 2018/1638 AL COMISIEI
         din 13 iulie 2018
         de completare a Regulamentului (UE) 2016/1011 al Parlamentului European și al Consiliului în ceea ce privește standardele tehnice de reglementare care precizează în detaliu modalitățile prin care să se asigure caracterul adecvat și verificabil al datelor de intrare, precum și procedurile interne de supraveghere și verificare pe care administratorul unui indice de referință critic sau semnificativ trebuie să se asigure că le instituie un contribuitor în cazul în care datele de intrare sunt furnizate de o funcție de front office
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014 (1), în special articolul 11 alineatul (5) al patrulea paragraf,
         întrucât:
         
                     (1)
                  
                  
                     Articolul 11 alineatul (1) din Regulamentul (UE) 2016/1011 prevede că datele de intrare utilizate pentru un indice de referință trebuie să fie adecvate pentru a reprezenta în mod exact și fiabil piața sau realitatea economică pe care indicele de referință este destinat să o măsoare și, de asemenea, că datele respective trebuie să fie verificabile. În plus, în cazul în care datele de intrare sunt furnizate de o funcție de front office, articolul 11 alineatul (3) litera (b) din respectivul regulament prevede că administratorul trebuie să se asigure că contribuitorul dispune de proceduri interne de supraveghere și verificare adecvate.
                  
               
                     (2)
                  
                  
                     Pentru a se calcula corect un indice de referință, este nevoie nu numai să se transmită valorile exacte ale datelor de intrare, ci și ca acestea să fie exprimate în unitatea de măsură a activelor-suport și să reflecte caracteristicile relevante ale activelor respective.
                  
               
                     (3)
                  
                  
                     Caracterul verificabil al datelor de intrare este legat de gradul de exactitate al acestora, care, la rândul său, depinde într-o foarte mare măsură de tipul de date de intrare utilizate. Datele de intrare care nu sunt nici date de tranzacție, nici nu provin dintr-o sursă de date reglementate enumerată la articolul 3 alineatul (1) punctul 24 din Regulamentul (UE) 2016/1011 pot îndeplini totuși cerința de a fi verificabile dacă administratorul are la dispoziție suficiente informații pentru a putea efectua un număr suficient de verificări asupra datelor respective. Administratorul ar trebui, prin urmare, să aibă obligația să se asigure că dispune de informațiile necesare pentru a putea efectua verificările corespunzătoare.
                  
               
                     (4)
                  
                  
                     Pentru a se asigura că datele de intrare sunt adecvate și verificabile, administratorul ar trebui să aibă obligația de a monitoriza datele de intrare la intervale regulate, într-o măsură care să reflecte vulnerabilitatea asociată tipului specific de date de intrare în cauză. Dispozițiile în materie de reglementare și de supraveghere care li se aplică în prezent furnizorilor de date reglementate garantează deja integritatea acestor date. Acest tip de date ar trebui, prin urmare, să facă obiectul unor cerințe de monitorizare mai puțin extinse. Alte tipuri de date de intrare trebuie să fie verificate mai îndeaproape și ar trebui să facă obiectul unor verificări mai detaliate, acesta fiind în special cazul datelor de intrare care nu sunt date de tranzacție, mai ales dacă sunt furnizate de o funcție de front office.
                  
               
                     (5)
                  
                  
                     Atunci când datele de intrare sunt furnizate de contribuitori, o verificare importantă cu scop de monitorizare care trebuie efectuată constă în asigurarea faptului că respectivele date au fost furnizate în termenul stabilit de către administrator. În acest fel se asigură consecvența dintre contribuțiile furnizate de diferiți contribuitori. Atunci când datele de intrare nu sunt furnizate de către contribuitori, trebuie să se verifice, de asemenea, ora la care au fost luate în considerare datele de intrare, pentru a se asigura consecvența dintre diferitele date de intrare. Prin urmare, administratorul ar trebui să aibă obligația să verifice dacă datele de intrare au fost furnizate de contribuitori sau dacă au fost selectate dintr-o sursă specificată în termenul stabilit.
                  
               
                     (6)
                  
                  
                     Este deosebit de important ca elemente esențiale precum moneda, scadența și perioada până la scadență a activului-suport sau tipurile de contrapărți prevăzute de metodologia de elaborare a indicelui de referință să fie verificate în mod corespunzător.
                  
               
                     (7)
                  
                  
                     Supravegherea internă eficace a datelor de intrare furnizate de o funcție de front office se bazează pe instituirea și menținerea unor structuri adecvate în cadrul organizației contribuitorului. Aceste structuri ar trebui în mod normal să includă trei niveluri de control, cu excepția cazului în care dimensiunea organizației contribuitorului nu permite în mod rezonabil respectarea acestui număr. Primul nivel de control ar trebui să includă procesele de asigurare a verificării eficace a datelor de intrare.
                  
               
                     (8)
                  
                  
                     Datele furnizate de o funcție de front office comportă un risc deosebit din cauza conflictului inerent de interese dintre rolul comercial al front office-ului și rolul său de a furniza date de intrare pentru un indice de referință. Prin urmare, este important ca contribuitorul să instituie, să mențină și să aplice, în cadrul celui de-al doilea nivel de control, o politică în materie de conflicte de interese și să efectueze periodic verificări ale datelor de intrare utilizate. În plus, un instrument important care poate fi util în divulgarea și sesizarea către nivelul superior a oricărei abateri sau în depistarea activităților care ar putea afecta integritatea indicelui de referință este instituirea unei proceduri de denunțare a neregulilor care să permită oricărui membru al personalului să semnaleze orice abatere funcției relevante de verificare a conformității sau altei funcții interne corespunzătoare. Administratorul ar trebui, prin urmare, să se asigure că procedurile interne de supraveghere și verificare ale unui contribuitor includ și instituirea, menținerea și aplicarea unei politici în materie de conflicte de interese, precum și instituirea și menținerea unei proceduri de denunțare a neregulilor.
                  
               
                     (9)
                  
                  
                     Prezentul regulament se aplică administratorilor indicilor de referință critici și semnificativi. În conformitate cu principiul proporționalității, regulamentul evită impunerea unei sarcini excesive asupra administratorilor indicilor de referință semnificativi prin faptul că le oferă acestor administratori posibilitatea să opteze să aplice cerințele în materie de conflicte de interese doar pentru conflictele de interese reale sau potențiale care sunt sau ar fi semnificative. În plus, administratorilor ar trebui să li se încredințeze puteri discreționare suplimentare cu privire la modalitățile prin care se pot asigura că un contribuitor dispune de proceduri interne de supraveghere și verificare. Mai exact, administratorii ar trebui să aibă posibilitatea să aplice un regim mai lax pentru anumite cerințe referitoare la procedurile respective, ținând seama de natura, dimensiunea și complexitatea organizației contribuitorului.
                  
               
                     (10)
                  
                  
                     Administratorilor ar trebui să li se acorde suficient timp pentru a asigura conformitatea cu cerințele prezentului regulament. Prin urmare, prezentul regulament ar trebui să înceapă să se aplice la două luni de la intrarea sa în vigoare.
                  
               
                     (11)
                  
                  
                     Prezentul regulament se bazează pe proiectul de standarde tehnice de reglementare înaintat Comisiei de Autoritatea Europeană pentru Valori Mobiliare și Piețe (ESMA).
                  
               
                     (12)
                  
                  
                     ESMA a efectuat consultări publice deschise cu privire la proiectul de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor, instituit în temeiul articolului 37 din Regulamentul (UE) nr. 1095/2010 al Parlamentului European și al Consiliului (2),
                  
               ADOPTĂ PREZENTUL REGULAMENT:
         
            Articolul 1
            Domeniu de aplicare
            Prezentul regulament nu îi include în domeniul său de aplicare pe administratorii de indici de referință nesemnificativi și nu li se aplică acestora.
         
         
            Articolul 2
            Asigurarea caracterului adecvat și verificabil al datelor de intrare
            
               (1)   Administratorul unui indice de referință trebuie să se asigure că dispune de toate informațiile de care are nevoie pentru a putea verifica următoarele aspecte în legătură cu orice date de intrare pe care le utilizează pentru indicele de referință, în măsura în care aceste aspecte sunt aplicabile datelor de intrare în cauză:
               
                           (a)
                        
                        
                           dacă transmițătorul este autorizat să furnizeze datele de intrare în numele contribuitorului, în conformitate cu cerințele privind autorizarea prevăzute la articolul 15 alineatul (2) litera (b) din Regulamentul (UE) 2016/1011;
                        
                     
                           (b)
                        
                        
                           dacă datele de intrare sunt furnizate de contribuitor sau sunt selectate dintr-o sursă specificată de administrator, în termenul stabilit de administrator;
                        
                     
                           (c)
                        
                        
                           dacă datele de intrare sunt furnizate de contribuitor în formatul specificat de administrator;
                        
                     
                           (d)
                        
                        
                           dacă sursa datelor de intrare este una dintre sursele enumerate la articolul 3 alineatul (1) punctul 24 din Regulamentul (UE) 2016/1011;
                        
                     
                           (e)
                        
                        
                           dacă sursa datelor de intrare este fiabilă;
                        
                     
                           (f)
                        
                        
                           dacă datele de intrare îndeplinesc cerințele prevăzute în metodologia de elaborare a indicelui de referință, în special cerințele privind moneda sau unitatea de măsură, scadența și tipurile de contrapărți;
                        
                     
                           (g)
                        
                        
                           dacă sunt respectate pragurile relevante în ceea ce privește cantitatea datelor de intrare și standardele relevante în ceea ce privește calitatea datelor de intrare, în conformitate cu metodologia;
                        
                     
                           (h)
                        
                        
                           dacă prioritatea de utilizare stabilită pentru diferitele tipuri de date de intrare se aplică în conformitate cu metodologia;
                        
                     
                           (i)
                        
                        
                           dacă se exercită o anumită putere de decizie sau o putere discreționară în ceea ce privește furnizarea datelor de intrare, în conformitate cu normele clare definite în acest sens în metodologia de elaborare a indicelui de referință și în conformitate cu politicile care trebuie instituite în temeiul codului de conduită privind indicele de referință.
                        
                     
            
               (2)   Administratorii efectuează la intervale regulate verificările enumerate la alineatul (1). Administratorii indicilor de referință critici efectuează verificările enumerate la literele (a), (b), (c) și (d) de la alineatul (1) înainte de publicarea indicelui de referință sau înainte de orice ocazie cu care indicele de referință este pus la dispoziția publicului.
            
         
         
            Articolul 3
            Procedurile interne de supraveghere și verificare ale contribuitorului
            
               (1)   În conformitate cu articolul 11 alineatul (3) litera (b) din Regulamentul (UE) 2016/1011, administratorul trebuie să se asigure că procedurile interne de supraveghere și verificare instituite de un contribuitor includ cel puțin următoarele:
               
                           (a)
                        
                        
                           instituirea și menținerea unei funcții interne care să servească drept prim nivel de control pentru contribuția cu date de intrare și să fie responsabilă cu îndeplinirea următoarelor sarcini:
                           
                                       (i)
                                    
                                    
                                       să efectueze o verificare eficace a datelor de intrare înainte de furnizarea acestora, inclusiv să asigure conformitatea cu orice cerință privind validarea datelor de intrare pe care contribuitorul trebuie să o îndeplinească în temeiul articolului 15 alineatul (2) litera (d) punctul (iii) din Regulamentul (UE) 2016/1011 și să analizeze datele de intrare, înainte de furnizarea lor, din punctul de vedere al integrității și al exactității acestora;
                                    
                                 
                                       (ii)
                                    
                                    
                                       să verifice dacă transmițătorul este autorizat să furnizeze date de intrare în numele contribuitorului, în conformitate cu cerințele prevăzute la articolul 15 alineatul (2) litera (b) din Regulamentul (UE) 2016/1011;
                                    
                                 
                                       (iii)
                                    
                                    
                                       să se asigure că accesul la contribuțiile cu date de intrare este limitat la persoanele implicate în proces, cu excepția cazului în care accesul este necesar în scopuri de audit, de investigare sau alte scopuri prevăzute de lege;
                                    
                                 
                     
                           (b)
                        
                        
                           instituirea și menținerea unei funcții interne care să servească drept al doilea nivel de control pentru contribuția cu date de intrare și să fie responsabilă cu îndeplinirea următoarelor sarcini:
                           
                                       (i)
                                    
                                    
                                       să efectueze o analiză a datelor de intrare după furnizarea acestora, independent de analiza efectuată de funcția de control de la primul nivel, pentru a confirma integritatea și exactitatea datelor furnizate în cadrul contribuției;
                                    
                                 
                                       (ii)
                                    
                                    
                                       să instituie și să mențină o procedură de denunțare a neregulilor care să includă măsuri adecvate de protecție a persoanelor care semnalează nereguli;
                                    
                                 
                                       (iii)
                                    
                                    
                                       să instituie și să mențină proceduri pentru raportarea internă a oricărei manipulări sau tentative de manipulare a datelor de intrare, pentru orice nerespectare a politicilor proprii ale contribuitorului referitoare la indicii de referință și pentru investigarea acestor situații de îndată ce apar;
                                    
                                 
                                       (iv)
                                    
                                    
                                       să instituie și să mențină proceduri de raportare internă pentru semnalarea oricărei probleme operaționale survenite în procesul de furnizare a contribuției, de îndată ce apare;
                                    
                                 
                                       (v)
                                    
                                    
                                       să asigure prezența fizică constantă a unui membru al personalului de la al doilea nivel de control în zona în care se află funcția de front office;
                                    
                                 
                                       (vi)
                                    
                                    
                                       să asigure supravegherea comunicărilor relevante dintre membrii personalului funcției de front office direct implicați în activitatea de furnizare a contribuțiilor cu date de intrare și a comunicărilor relevante dintre membrii respectivi ai personalului și alte funcții interne sau organisme externe;
                                    
                                 
                                       (vii)
                                    
                                    
                                       să instituie, să mențină și să aplice o politică în materie de conflicte de interese care să asigure:
                                       
                                                   —
                                                
                                                
                                                   identificarea oricărui conflict de interese real sau potențial legat de oricare dintre membrii personalului funcției de front office a contribuitorului implicați în procesul de furnizare a contribuțiilor și informarea corespunzătoare a administratorului;
                                                
                                             
                                                   —
                                                
                                                
                                                   absența oricărei legături, directe sau indirecte, dintre remunerația unui transmițător și valoarea indicelui de referință, valoarea anumitor transmiteri de date sau desfășurarea oricărei activități a contribuitorului care ar putea da naștere unui conflict de interese legat de contribuția cu date de intrare pentru indicele de referință;
                                                
                                             
                                                   —
                                                
                                                
                                                   o separare clară a sarcinilor între membrii personalului funcției de front office implicați în furnizarea de date de intrare și alți membri ai personalului funcției de front office;
                                                
                                             
                                                   —
                                                
                                                
                                                   o separare fizică a membrilor personalului funcției de front office implicați în furnizarea de date de intrare de alți membri ai personalului funcției de front office;
                                                
                                             
                                                   —
                                                
                                                
                                                   exercitarea unor controale eficace asupra schimbului de informații între personalul funcției de front office și alte categorii de personal ale contribuitorului care sunt implicate în activități care pot crea un risc de conflict de interese, în măsura în care informațiile care fac obiectul schimbului de informații pot afecta datele furnizate în cadrul contribuțiilor;
                                                
                                             
                                                   —
                                                
                                                
                                                   existența unor provizioane pentru situații neprevăzute în cazul unei întreruperi temporare a controalelor privind schimbul de informații menționate la a cincea liniuță;
                                                
                                             
                                                   —
                                                
                                                
                                                   luarea de măsuri pentru a împiedica exercitarea de către orice persoană a unei influențe necorespunzătoare asupra modului în care își desfășoară activitatea membrii personalului funcției de front office implicați în furnizarea de date în cadrul contribuțiilor;
                                                
                                             
                                 
                     
                           (c)
                        
                        
                           instituirea și menținerea unui funcții interne, independente de funcțiile de control de la primul și de la al doilea nivel, care să servească drept al treilea nivel de control pentru contribuția cu date de intrare și să fie responsabilă de efectuarea periodică a unor verificări cu privire la controalele efectuate de celelalte două funcții de control;
                        
                     
                           (d)
                        
                        
                           procedurile care reglementează:
                           
                                       (i)
                                    
                                    
                                       modalitățile de cooperare și fluxul de informații dintre cele trei funcții de control prevăzute la prezentul alineat literele (a), (b) și (c);
                                    
                                 
                                       (ii)
                                    
                                    
                                       transmiterea de raportări periodice conducerii superioare a contribuitorului privind sarcinile îndeplinite de aceste trei funcții de control;
                                    
                                 
                                       (iii)
                                    
                                    
                                       transmiterea către administrator, la cerere, a informațiilor solicitate de administrator referitoare la procedurile interne de supraveghere și verificare ale contribuitorului.
                                    
                                 
                     
            
               (2)   Administratorul poate alege să renunțe la aplicarea cerințelor specificate la alineatul (1) litera (b) punctul (v) sau la litera (b) punctul (vii) a treia, a patra sau a șasea liniuță, ținând seama de următoarele aspecte:
               
                           (a)
                        
                        
                           natura, dimensiunea și complexitatea activităților contribuitorului;
                        
                     
                           (b)
                        
                        
                           posibilitatea apariției unor conflicte de interese între contribuția cu date de intrare la indicele de referință și activitățile de tranzacționare sau de altă natură desfășurate de contribuitor;
                        
                     
                           (c)
                        
                        
                           marja de discreție pe care o presupune procesul de furnizare a contribuției.
                        
                     
            
               (3)   Având în vedere în primul rând dimensiunea redusă a organizației unui contribuitor, precum și aspectele enumerate la alineatul (2) literele (a), (b) și (c), administratorul îi poate permite contribuitorului să dispună de o structură organizațională de control mai simplă decât cea prevăzută la alineatul (1). Structura de control mai simplă trebuie să asigure, însă, faptul că sunt îndeplinite toate sarcinile enumerate la alineatul (1) literele (a), (b) și (c), cu excepția celor pentru care se acordă o derogare în conformitate cu alineatul (2). Alineatul (1) litera (d) punctele (i) și (ii) se aplică într-un mod care să reflecte structura de control mai simplă.
            
            
               (4)   Administratorul unui indice de referință semnificativ poate alege să aplice cerințele specificate la alineatul (1) litera (b) punctul (vii) numai în raport cu conflictele de interese reale sau potențiale care sunt sau ar putea fi conflicte de interese semnificative.
            
         
         
            Articolul 4
            Intrarea în vigoare și aplicarea
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 25 ianuarie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 iulie 2018.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 171, 29.6.2016, p. 1.
         
            (2)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).